ไทยคมฐานะดีลุ้นเครดิตขยับ
ทริส เรทติ้ง เพิ่มมุมมองไทยคมเป็นเชิงบวก ลุ้นอนาคตเครดิตดีผลงานแจ่ม จ่อยิงดาวเทียมอีก 2 ดวง
29 ต.ค. 2565

ทริส เรทติ้ง เพิ่มมุมมองไทยคมเป็นเชิงบวก ลุ้นอนาคตเครดิตดีผลงานแจ่ม จ่อยิงดาวเทียมอีก 2 ดวง 
ทริส เรทติ้ง ประกาศคงอันดับเครดิตองค์กรและหุ้นกู้ไม่มีประกันของ บริษัท ไทยคม (THCOM) ที่ระดับ “BBB+” และได้ปรับแนวโน้มเครดิตเป็นเชิงบวกจากเดิมคงที่ 
ทั้งนี้ อันดับเครดิต BBB+ สะท้อนถึงความแข็งแกร่งในฐานะผู้นำตลาดด้านดาวเทียมเพียงรายเดียวของประเทศไทย และความต้องการใช้ดาวเทียมทั้งในประเทศและประเทศเพื่อนบ้าน ที่จะเติบโตในอนาคต
สำหรับบริษัทยังมีข้อจำกัดในเรื่องของสภาพแวดล้อมการแข่งขันและกฎระเบียบที่ซับซ้อนของธุรกิจสื่อดาวเทียม 
ทริส เรทติ้ง ระบุว่า เหตุผลที่เปลี่ยนแนวโน้มเป็นเชิงบวก สะท้อนถึงผลดำเนินงานที่ดีขึ้นและโอกาสในการเติบโตที่ดีของธุรกิจดาวเทียม ที่มีต่อเนื่อง หลังบริษัทปล่อยดาวเทียมเข้าวงโคจรในปลายปี 2556 และในปี 2557 อีก 2 ดวง ซึ่งจะเพิ่มความจุช่องรับส่งสัญญาณ 40 ช่อง และจะเป็นปัจจัยสำคัญในการเติบโตของบริษัทในระยะปานกลาง 
ด้าน อันดับเครดิตของ THCOM อาจได้รับการปรับขึ้น หากบริษัทประสบความสำเร็จตามแผนธุรกิจที่วางไว้ และยังสามารถรักษาฐานะทางการเงินไว้ได้ 
ด้านรายได้ของ THCOM ในปี 2555 มีรายได้ 7,266 ล้านบาทโตขึ้น 9.7% จากปี 2554 และช่วง 3 เดือนแรกของปี 2556 รายได้อยู่ที่ 1,774 ล้านบาท แบ่งเป็นรายได้จากดาวเทียมในสัดส่วนเกิน 40% ของรายได้รวม อีกทั้งการที่ธุรกิจดาวเทียมนั้นผู้ประกอบการรายใหม่เข้ามาได้ยาก เพราะตำแหน่งวงโคจรมีกำจัดและใช้เงินทุนที่สูง ตลอดจนขั้นตอนของกฎระเบียบที่ซับซ้อน และความต้องการใช้เทคโนโลยีในปัจจุบัน บริษัทให้บริการดาวเทียมบนวงโคจรที่ได้รับการจัดสรร (Slot)
อย่างไรก็ตาม โอกาสการเติบโตของบริษัทในอนาคตนั้นจะขึ้นอยู่กับการเติบโตของธุรกิจกระจายเสียงและแพร่ภาพออกอากาศ ธุรกิจอินเทอร์เน็ตความเร็วสูง 
นอกจากนี้สถานะทางการเงินปรับตัวดีขึ้น โดยได้รับแรงหนุนจากอัตรากำไรที่แข็งแกร่ง กระแสเงินสดที่เพิ่มขึ้น และโครงสร้างเงินทุนที่ปรับตัวดีขึ้น อัตราส่วนกำไรจากการดำเนินงาน ก่อนหักค่าเสื่อมค่าตัดจ่ายต่อรายได้ อยู่ในช่วง 50% ตั้งแต่ปี 2554 ถึงไตรมาสแรกปี 2556 เป็นผลมาจากการขยายบริการไอพีสตาร์ และการปิดธุรกิจที่ขาดทุน ส่วนหนี้เงินกู้ลดลงเพราะได้ชำระคืนหุ้นกู้ 3,300 ล้านบาท ทำให้อัตราเงินกู้รวมต่อโครงการลดลงเหลือ 33.6% จาก 42%